Her jaktes nye Madeleine-spor
Denne lille landsbyen vest på Algarve-kysten i Portugal viser seg i disse dager fra sin kanskje beste side. De store turistmassene har reist hjem, men solen varmer og havet er fortsatt behagelig. Tilbake er pensjonister og småbarnsfamilier, samt en og annen turist som har tatt høstferie. I snart seks og et halvt år har imidlertid verdens mest omtalte forsvinningssak hengt over denne turistidyllen som en mørk sky. Med teamet av britiske etterforskere, som etter å ha jobbet en tid i Portugal, angivelig skal ha funnet nye spor som kan lede mot en mulig gjerningsmann, har saken enda en gang fått en ny omdreining og ytterligere oppmerksomhet verden over.I Praia da Luz er det imidlertid liten begeistring å spore over de nye opplysningene. - Nå er vi lei av dette, sier svenske Peter Ågren til VG. Han har bodd 17 år i Portugal og driver blant annet en liten butikk kun et par hundre meter fra der Madeleine McCann forsvant. - Jeg hørte om en annen portugisisk familie hvor barnet deres hadde forsvunnet. Politiet kom dit og lette litt i buskene i et par timer og det var det, her har de drevet på i snart sju år. Det har gått politikk i det. Vi er forferdelig lei dette, det har ødelagt for oss. Han forteller at turistene, spesielt britene som står for en stor del av turismen på Algarve-kysten, sluttet å komme etter at saken eksploderte. Mange i turistnæringen mistet jobbene sine. Selv om det har tatt seg noe opp igjen, er ikke ting som det var. - Maddie-saken er noe som ligger og skurrer under overflaten. Stadig kommer den tilbake igjen, senest nå.Han har overhodet ingen tro på noe gjennombrudd. - Jeg var her da hun forsvant. Jeg stengte butikken i en uke og lette etter henne. Alle i hele landsbyen er avhørt. Det er forferdelig det som har skjedd, men nå kan vi ikke hjelpe dem lenger. - En fantomtegning som kommer nå er livsfarlig. Den kan jo ligne på deg - eller meg. Den kan se ut som hvem som helst. Det har vært folk som har blitt feilaktig mistenkt her tidligere og dermed fått alle mot seg. Han sier at lokalbefolkningen ikke orker å engasjere seg mer. - Før kjørte folk rundt med klistremerker på bilen hvor det var et bilde av Madeleine og det sto «ikke glem meg». Nå gjør ikke folk det lenger. Sist foreldrene var her ropte folk etter dem og ba dem dra hjem, så de kommer ikke hit lenger. For en tid tilbake fikk jeg spørsmål om jeg kunne ha flygeblader om henne i butikken, jeg sa nei, takk, hvis jeg skulle få vite noe så ringer jeg. Ågren synes også det er merkelige aspekter ved saken. - Hele konseptet med leilighetskomplekset hvor de bodde var at de hadde barnevakter. Det var bare å ta en telefon også kom dem. Hvorfor hadde de ikke barnevakt da de gikk ned for å spise og drikke, spør han.Nettopp det at foreldrene gikk for å spise, mens deres tre barn, som alle var under fire år, var alene igjen på rommet er noe som den dag i dag forundrer mange i Praia da Luz. - For meg handler dette om hvorfor foreldrene lot barna være igjen alene, sier Ted Sundt, som jobber på stranden i landsbyen og er i ferd med å legge ut solsengene for dagen da VG snakket med ham torsdag morgen. VG var torsdag inne på leilighetskomplekset hvor forsvinningen skjedde i mai 2007. Foreldrene satt sammen med venner og spiste ved bassenget i komplekset, om lag 50 meter fra leiligheten hvor barna sov. Slik beplantningen var nå, kunne man ikke se inngangsdøren til leiligheten fra stedet hvor de spiste. Madeleine McCann forsvant mens foreldrene spiste denne kvelden.En gruppe briter, som spiser frokost på en strandrestaurant, er også opptatt av McCann-foreldrenes handlemåte. Noen av dem bor i Praia da Luz, mens andre er på besøk. De vi ikke fortelle hva de heter eller stille opp på bilde. - Du skal lete lenge hvis du finner noen med sympati for foreldrene her, så sier en av kvinnene som bor i landsbyen. Britene forteller at de senest i går diskuterte saken og at de ikke kan begripe hvordan foreldrene kunne forlate ungene alene i leiligheten. Alle sammen sier at det ville vært utenkelig for dem å gjøre. - Vi hadde heller hatt dem under bordet, sier en av mennene. Flere av britene reagerer på at foreldrene ikke har blitt straffeforfulgt for ikke å ha tatt godt nok vare på barna sine. Det er fordi dette er overklasseforeldre, mener de. Britene er overbevist om at saken hadde sett helt annerledes ut hvis det var barnet til «vanlige arbeidsfolk» som hadde blitt borte. - Dette har blitt et mediesirkus, sier mannen.En britisk kvinnelig pensjonist som bor i Praia da Luz viser VG rundt i landsbyen og forteller at hennes datter var her den kvelden i 2007 da forsvinningen skjedde. Hun skal ha møtt foreldrene en time etter at de oppdaget at datteren var borte. Kvinnens datter skal da ha spurt foreldrene om de hadde ringt politiet, det skal de ikke ha gjort, noe den pensjonerte kvinnens datter fant svært merkelig. Britene rundt frokostbordet reagerte også på at de andre McCann-søsknene ble satt i en barneklubb i dagene etter at søsteren deres hadde forsvunnet. - Hadde det vært mine barn hadde jeg ikke sluppet dem ut av synet, jeg hadde vært livredd, sier en av kvinnene.
I leiligheten til høyre sov McCann-barna da Madeleine forsvant. Nå er etterforskere igjen i den idylliske feriebyen for å prøve å løse forsvinningsgåten.